પ્રધાનમંત્રી નરેન્દ્રભાઈ મોદીએ ગાંધીનગરમાં આંતરરાષ્ટ્રીય મહિલા દિવસ નિમિતે યોજાયેલા ભારતની મહિલા સરપંચોના મહા સંમેલન-સ્વચ્છ શક્તિ-૨૦૧૭ને સંબોધતાં જણાવ્યું હતું કે, પચાસ ટકા માતૃશક્તિ ભારતની વિકાસયાત્રામાં સક્રિય ભાગીદારી કરે તો દેશની પ્રગત્તિ નિશ્ચિત છે. મહાત્મા ગાંધીજીની જન્મભૂમિ ગુજરાતમાં, ગાંધીજીના નામે રચાયેલા નગર-ગાંધીનગરમાં અને મહાત્મા નામકરણવાળા મંદિરમાં યોજાયેલા સ્વચ્છ શક્તિ-૨૦૧૭ સંમેલનનું મહાત્મ્ય વિશેષ છે એમ કહીનેપ્રધાનમંત્રી નરેન્દ્રભાઈ મોદીએ જણાવ્યું હતું કે, વર્ષ ૨૦૧૯માં મહાત્મા ગાંધીજીની ૧૫૦મી જન્મજયંતી છે. સ્વચ્છતાના બે વર્ષના પ્રયાસોમાં આપણે શૌચાલયોની સંખ્યા ૪૨ ટકાથી વધારીને ૬૨ ટકા સુધી લઈ જઈ શક્યા છીએ.